Diari Oficial de la Generalitat Valenciana


Sumari del DOGV 4894, del 30-11-2004 (2004/12318)

ORDRE de 23 de novembre de 2004, de la Conselleria d'Economia, Hisenda i Ocupació, per la qual es regulen i convoquen subvencions destinades a la implantació del Pla Integral d'Ocupació per a Desocupats Perceptors d'Ajudes a la Desocupació.
------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4894

Data del DOGV
:   30-11-2004

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2004/12119


Data del document
:   23-11-2004

Organisme emissor
:   Conselleria d'Economia, Hisenda i Ocupació

Tipus de document
:   Ordre

Descriptors 

:   * societat sense fins de lucre
    * ajuda pública
    * segur de desocupació
    * ajuda a l'ocupació
    * cambra de comerç i indústria
    * administració local
    * universitat
    * lluita contra l'atur
    * suport econòmic
    * inserció professional
    * aturat

ORDRE de 23 de novembre de 2004, de la Conselleria d'Economia, Hisenda i Ocupació, per la qual es regulen i convoquen subvencions destinades a la implantació del Pla Integral d'Ocupació per a Desocupats Perceptors d'Ajudes a la Desocupació. [2004/X12107]
  
La situació actual del mercat de treball a la Comunitat Valenciana indica que la desocupació està esdevenint més un problema qualitatiu que quantitatiu, en el qual les persones desocupades pateixen en nombrosos casos una formació adequada en relació amb les ofertes existents, i fins i tot necessiten millorar les seues habilitats per conéixer on estan les oportunitats d'ocupació, com superar una entrevista de treball o quines actituds mantenir en l'empresa a fi de conservar l'ocupació.
  
Aquesta dificultat s'està detectant en distints col·lectius de persones desocupades inscrites en els centres SERVEF d'Ocupació de la Comunitat Valenciana, perceptores de prestacions i de subsidis, especialment en el de treballadors i treballadores desocupats incorporats al Programa de Renda Activa d'Inserció per a desocupats amb especials necessitats econòmiques i dificultats per a trobar ocupació, regulat pel Reial Decret 945/2003, de 18 de juliol, i prorrogat per a l'any 2004 pel Reial Decret 3/2004, de 9 de gener.
  
Aquestes persones desocupades van subscriure un compromís d'activitat en què van manifestar la seua plena disponibilitat per a treballar, i com contraprestació reben els citats subsidis o prestacions.
  
Així doncs, les mesures de protecció davant de la desocupació i la garantia d'ingressos mínims, que són competència del Servici Públic Estatal d'Ocupació-INEM, necessiten combinar-se amb les polítiques actives d'ocupació que desenvolupa la Generalitat Valenciana, a través del SERVEF, perquè les prestacions socials que perceben les persones desocupades inscrites en els centres SERVEF d'Ocupació servisquen per a fomentar la recerca activa d'ocupació.
  
Es pretén oferir un servici d'assessorament a aquestes persones desocupades a través d'aquesta nova convocatòria d'ajudes per mitjà d'un procediment de concurrència competitiva en què es puga seleccionar les millors entitats en la matèria que ens ocupa i retribuir adequadament la col·laboració. Per això, aquesta convocatòria està adreçada a aquestes entitats que es facen responsables d'un grup de persones desocupades a fi d'aconseguir la seua inserció mitjançant un procés íntegre d'itinerari professional tot desenvolupant estratègies i planificant actuacions per a la inserció de cada treballador o treballadora en desocupació.
  
Mitjançant l'Ordre TAS/2.643/2003, de 18 de setembre, es regulen les bases per a la concessió de subvencions per a la posada en pràctica de programes experimentals en matèria d'ocupació, entre els quals s'inclou el desenvolupament de plans integrals d'ocupació que perseguisquen la inserció laboral del col·lectiu de persones desocupades perceptores de la renda activa d'inserció.
  
En virtut d'això, fent ús de les facultats conferides per la Llei 5/1983, de 30 de desembre, de Govern Valencià, i el Decret 112/2003, d'11 de juliol, del Consell de la Generalitat Valenciana, pel qual s'aprova el Reglament Orgànic i Funcional de la Conselleria d'Economia, Hisenda i Ocupació,
  
ORDENE
  
Article 1. Objecte de la subvenció
  
1. L'objecte de la present Ordre és establir un programa d'ajudes econòmiques destinades a afavorir la generació de l'ocupació a la Comunitat Valenciana, a través d'un pla integral d'ocupació que combine accions de diferent naturalesa com ara: informació, orientació i assessorament, formació, pràctica laboral i mobilitat geogràfica, amb la finalitat d'aconseguir la inserció laboral de les persones desocupades.
  
2. Les accions a què es refereix aquesta ordre estaran orientades, amb caràcter general, a la millora de l'ocupabilitat i la integració de persones desocupades inscrites en els centres SERVEF d'Ocupació de la Comunitat Valenciana, perceptores de prestacions i de subsidis per desocupació, amb prioritat per al col·lectiu de perceptores de la Renda Activa d'Inserció que estiguen integrats en el corresponent pla integral d'ocupació, sempre que les accions d'inserció es porten a efecte a la Comunitat Valenciana.
  
Article 2. Àmbit del Pla Integral d'Ocupació
  
1. Les ajudes regulades en aquesta ordre estan orientades a donar suport al pla integral d'ocupació adreçat, amb caràcter prioritari, al col·lectiu de persones desocupades acollides a la Renda Activa d'Inserció, quan tots les persones que hi participen siguen desocupades prèviament admeses a l'esmentat programa. Si no hi ha persones desocupades que pertanyen al citat col·lectiu, podran participar en els plans les desocupades inscrites en els centres SERVEF d'Ocupació de la Comunitat Valenciana, que siguen perceptores d'unes altres prestacions o subsidis per desocupació.
  
2. Els requisits de desocupació i d'estar acollit a la Renda Activa d'Inserció o a unes altres prestacions o subsidis, hauran de complir-se en el moment de la incorporació al programa d'inserció gestionada per l'entitat beneficiària de les ajudes, i es considerarà a aquestos efectes la data de la firma de l'acord d'adhesió al pla.
  
3. Les ajudes que es concedisquen a l'empara de la present Ordre tindran la consideració de subvencions públiques, i es regiran en allò que n s'hi disposa, pel Text Refós de la Llei d'Hisenda Pública de la Generalitat Valenciana i pels preceptes bàsics establits en la Llei General de Subvencions quant als procediments de control financer, de reintegrament i de revisió d'actes que hi siguen d'aplicació.
  
Article 3. Entitats beneficiàries
  
Podran ser beneficiàries de les subvencions per al desenvolupament del programa d'ocupació regulat en aquesta ordre:
  
a) Les administracions locals, així com les entitats dependents d'una administració local o vinculades a ella, ubicades al'àmbit territorial de la Comunitat Valenciana.
  
b) Les universitats situades a l'àmbit territorial de la Comunitat Valenciana.
  
c) Cambres de Comerç, Indústria i Navegació, associacions empresarials i organitzacions sindicals més representatives situades a l'àmbit territorial de la Comunitat Valenciana.
  
d) Les entitats sense ànim de lucre que acrediten experiència en la realització de processos d'inserció laboral de persones desocupades.
  
Article 4. Quantia de les subvencions
  
1. La quantia màxima de les ajudes destinades a l'entitat beneficiària es determinaran pel SERVEF en la resolució d'atorgament en funció del nombre de persones desocupades que calga atendre en l'itinerari d'inserció, així com en funció de les insercions que hauran d'aconseguir-se d'acord amb el projecte presentat per l'entitat. L'objectiu d'inserció laboral haurà de ser, almenys, del 30% de les persones demandants d'ocupació ateses durant el desenvolupament d'aquells.
  
2. El criteri per al càlcul de l'ajuda s'establirà en funció del nombre de persones que calga atendre i dels objectius previstos d'inserció, sense que la quantitat que es perceba puga ser superior a 1.800 euros per persona atesa i 5.400 euros per persona atesa i inserida en el mercat de treball. Es considerarà que la citada inserció laboral s'ha aconseguit quan, durant la vigència del Programa, la persona desocupada siga contractada com a treballadora per compte d'altri per una duració no inferior a sis mesos.
  
En cap cas, tenint en compte les atencions i les insercions, podrà percebre's una quantitat superior a 2.400 euros de mitjana per persona desocupada objecte del Programa.
  
L'import total de la subvenció es reduirà si no s'aconsegueixen els objectius previstos. Aquesta reducció es calcularà en funció de les persones demandants d'ocupació inserides, tenint en compte, però, les persones demandants ateses.
  
Cal tenir-hi en compte que l'article 10 del Reial Decret 945/2003, de 18 de juliol, pel qual es regula el Programa de Renda Activa d'Inserció (RAI), on s'estableixen les incompatibilitats i compatibilitats de la RAI, estableix que la realització simultània de treball en contractes d'inserció o uns altres contractes subvencionats per l'INEM és incompatible amb la percepció d'aquella.
  
3. En cap cas, l'import de la subvenció que s'atorgue a l'empara d'aquesta ordre podrà ser d'una quantia que, aïlladament o en concurrència amb subvencions o ajudes d'unes altres administracions públiques o d'uns altres ens públics o privats, nacionals o internacionals, supere el cost de l'activitat que haja de desenvolupar l'entitat sol·licitant.
  
Article 5. Desenvolupament de les accions
  
1. El pla integral d'ocupació s'articularà a partir de la resolució d'atorgament, i el termini d'execució serà, com a màxim, de dotze mesos, a comptar des que es produïsca la notificació de la resolució.
  
2. El SERVEF seleccionarà les persones demandants d'ocupació disponibles per a ser incorporades al Programa d'acord amb els criteris generals de l'article primer de la present Ordre, i l'entitat beneficiària podrà participar en el procés de selecció en els termes que s'acorden.
  
Article 6. Presentació de sol·licituds, documentació i termini
  
1. Les sol·licituds per a l'obtenció de les ajudes regulades en la present Ordre hauran d'adreçar-se al Servici Valencià d'Ocupació i Formació (SERVEF) en imprés normalitzat, junt amb la documentació requerida, en l'Àrea de Foment de l'Ocupació del SERVEF, sense perjuí de poder presentar-la en els altres llocs previstos en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, inclosa la presentació a través del corresponent registre telemàtic que es cree a aquest efecte, d'acord amb l'article 38.9 de l'esmentada Llei.
  
2. A les sol·licituds s'adjuntarà la documentació següent:
  
a) Memòria explicativa del projecte en dos exemplars, la presentació de la qual es considera requisit imprescindible per a valorar la sol·licitud. Aquesta memòria farà referència als següents aspectes en l'ordre que s'indica:
  
- Denominació del projecte.
  
- Descripció del projecte amb inclusió d'una enumeració detallada de cadascuna de les accions que el componen.
  
- Descripció de l'experiència de l'entitat sol·licitant en la realització de processos d'inserció laboral de persones desocupades que hagen sigut objecte de subvenció pública en programes de foment d'ocupació.
  
- Dates previstes d'inici i d'acabament de les accions.
  
- Lloc on es realitzaran les accions, amb especificació de l'adreça completa.
  
- Nombre de persones desocupades participants en el projecte.
  
- Valoració econòmica del cost total del projecte, amb detall dels conceptes de despesa subvencionables i el càlcul d'aquest per persona atesa i inserida, d'acord amb el que preveu aquesta ordre, així com el cofinançament de l'entitat col·laboradora.
  
- Activitats, sectors i àmbit territorial en què es pretén actuar.
  
- Llista de mitjans materials i recursos humans de què disposa o del què es dotarà la persona sol·licitant, en la qual s'especifiquen les condicions d'aquells i l'historial i les capacitats d'aquestos, amb indicació de les que s'afectaran per a dur a terme les accions proposades.
  
- Objectius d'inserció laboral previstos que hauran de ser, almenys, els indicats en l'article 4.1 d'aquesta ordre.
  
b) Còpia compulsada de l'escriptura pública de constitució i dels estatuts on conste que les entitats sol·licitants disposen de personalitat jurídica i no tenen fins lucratius. S'exceptua les administracions o les entitats públiques de la presentació d'aquestos documents. Als efectes d'aquesta norma, s'entén per administracions públiques i entitats de dret públic, les administracions i les entitats a què es refereix l'article 2 de la Llei 30/1992, de 26 de novembre.
  
c) Original o còpia compulsada de la documentació acreditativa de la capacitat de qui represente legalment l'entitat sol·licitant per a actuar en el seu nom i representació.
  
d) Còpia compulsada de la targeta d'identificació fiscal de l'entitat sol·licitant.
  
e) Documentació acreditativa de trobar-se el sol·licitant al corrent de les obligacions tributàries i davant de la Seguretat Social, en els casos requerits i en els termes establits en l'Ordre de 30 de maig de 1996, de la Conselleria d'Economia i Hisenda (DOGV núm. 2.775, de 21 de juny de 1996), la validesa de la qual haurà d'estendre's fins al moment en què finalitze el termini de presentació de sol·licituds. Entre aquesta documentació, i només respecte d'aquella que corresponga a l'Agència Estatal Tributària, caldrà d'aportar:
  
- Autorització expressa al Servici Valencià d'Ocupació i Formació per a demanar de l'Agència Estatal de l'administració Tributària les dades tributàries expressives d'estar al corrent en el compliment de les obligacions fiscals, mitjançant l'emplenament del corresponent model normalitzat.
  
- En el supòsit de falta d'autorització, haurà de presentar-se un certificat d'estar al corrent en el compliment de les obligacions tributàries, la validesa del qual haurà d'estendre's a la data d'acabament del termini de presentació de sol·licituds.
  
3. Quan la sol·licitud no reunisca els requisits establits en la present Ordre o no s'acompanye la documentació que, d'acord amb ella mateixa, siga exigible de conformitat amb el que preveu l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció de la Llei 4/1999, de 13 de gener, es requerirà l'entitat sol·licitant perquè en el termini de deu dies esmene la falta o acompanye els documents preceptius, amb indicació que, si així no ho fera, es considerarà que desisteix de la seua petició, prèvia resolució que haurà de ser dictada en els termes previstos en l'article 42 de l'esmentada Llei.
  
4. El SERVEF podrà demanar de l'entitat sol·licitant l'aportació addicional d'altres documents o dades aclaridores que considere necessàries per a millor resoldre sobre la sol·licitud presentada.
  
5. Les sol·licituds de subvenció regulades en aquesta ordre hauran de presentar-se en el termini de deu dies hàbils a comptar des de l'endemà de la publicació de la present Ordre.
  
Article 7. Resolució i recursos
  
1. La concessió d'aquestes subvencions s'efectuarà en règim de concurrència competitiva, entenent per això aquella que, imputada a un mateix crèdit pressupostari, preveu una eventual pluralitat de sol·licituds i la comparació, en un únic procediment, de les citades sol·licituds entre si, d'acord amb els criteris establits en la present convocatòria. S'estimaran les ajudes en què s'haja atorgat major valoració, fins que s'extingisca el crèdit pressupostari.
  
2. La competència per a concedir i resoldre sobre les sol·licituds presentades correspon a la directora general del SERVEF.
  
3. El termini màxim per a la resolució del procediment de concessió de les subvencions establides en aquesta ordre serà de sis mesos, comptats a partir de l'endemà d'aquell en què la sol·licitud haja tingut entrada en qualsevol dels registres d'entrada del SERVEF.
  
4. Una vegada transcorregut el termini anterior sense que s'haja dictat i notificat resolució expressa, s'entendrà desestimada la pretensió per silenci administratiu, de conformitat amb el que preveu l'article 42.1 de la Llei 30/1992, de 26 de novembre, modificada per la Llei 4/1999, de 13 de gener, en relació amb allò disposat per l'article 55 de la Llei 9/2001, de 27 de desembre, de Mesures Fiscals, de Gestió Administrativa i d'Organització de la Generalitat Valenciana; i això sense perjuí que subsistisca l'obligació legal de resoldre sobre la sol·licitud.
  
5. La resolució de concessió de les ajudes fixarà expressament la quantia d'aquestes, així com el nombre de persones desocupades participants per a atendre en l'itinerari d'inserció, que no serà inferior a cent, llevat que el nombre d'aquestes o el de perceptors de la Renda Activa d'Inserció registrats aconsellen una altra quantitat superior a seixanta; també fixarà el nombre d'insercions laborals previstes i incorporarà, si és el cas, les condicions, les obligacions i les determinacions accessòries a què ha de subjectar-se la persona beneficiària, amb notificació a les persones interessades en els termes previstos en l'article 58 de la Llei 30/92, abans mencionada.
  
6. Amb la resolució de concessió es podrà lliurar el pagament de la bestreta previst en l'article 10.1 d'aquesta ordre, sempre que l'entitat beneficiària haja aportat la garantia prevista en el citat article.
  
7. Les resolucions que es dicten per qui exercisca la Direcció General del SERVEF esgoten la via administrativa, i contra elles les persones interessades podran interposar-hi un recurs contenciós administratiu en el termini de dos mesos, a comptar des de l'endemà de la notificació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que estableixen els articles 10.1.a) i 46.1 de la Llei 29/1998, de 13 de juliol, reguladora de la Jurisdicció Contenciosa Administrativa, o, potestativament, un recurs de reposició davant de l'òrgan que la va dictar en el termini d'un mes, computats en els termes ja dits, de conformitat amb el que disposen els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, en la redacció de la Llei 4/1999, de 13 de gener. I això, sense perjuí de la possibilitat que les persones interessades puguen exercitar, si és el cas, qualsevol altre que consideren procedent.
  
Contra la desestimació per silenci administratiu, s'hi podrà interposar idèntic recurs en el termini de sis mesos des que haguera finalitzat el termini que per a dictar i notificar la resolució expressa es menciona en el punt 2 d'aquest article, tot això de conformitat amb el que disposa l'article 46.1 de la Llei 29/1998, de 13 de juliol, reguladora de la Jurisdicció Contenciosa Administrativa, i sense perjuí del que disposen els articles 116 i 117, abans mencionats.
  
Article 8. Criteris per a la concessió de les ajudes
  
1. Es constituirà una comissió de Valoració i Seguiment dels plans que estarà formada per cinc membres amb la composició següent: Presidència, el cap de l'Àrea de Foment d'Ocupació, o la persona que delegue, i quatre vocalies: una per cada servici territorial de Foment d'Ocupació i una persona en representació de l'Àrea de Foment d'Ocupació, qui n'exercirà la Secretaria.
  
2. Aquesta Comissió avaluarà els projectes d'acord amb les següents condicions de priorització:
  
a) Grau de compromís adquirit per l'entitat sol·licitant per a la inserció laboral en el mercat de treball de les persones demandants que cal atendre.
  
b) L'experiència acreditada de l'entitat sol·licitant en la realització de processos d'inserció laboral de persones desocupades i que hagen sigut objecte de subvenció pública en programes de foment d'ocupació amb el suport de les administracions públiques.
  
c) Dotació d'equipament i d'instal·lacions del centre adequades al desenvolupament del projecte.
  
d) Currículum professional de les persones que seran contractades per a la gestió del projecte que calga subvencionar i del personal propi de l'entitat que hi col·laborarà.
  
e) Caràcter innovador del programa que calga desenvolupar.
  
f) Major esforç inversor de l'entitat sol·licitant en el finançament total del programa. No es valoraran, a aquests efectes, un cofinançament inferior al 10% de la totalitat de la subvenció.
  
g) El projecte presentat segons els aspectes detallats en la memòria explicativa regulada en aquesta ordre, amb especial referència a les accions previstes per a les persones desocupades en els itineraris, així com els objectius d'inserció que es prevegen.
  
h) L'àmbit geogràfic en què es desenvolupen les actuacions previstes en el projecte.
  
A l'hora d'avaluar els projectes de la Comissió, caldrà tenir-hi en compte que, tal com s'indica en l'article 2.1 d'aquesta ordre, caldrà atendre prioritàriament els que participen persones desocupades admeses al Programa de Renda Activa d'Inserció, i sols si hi manca, es podran atendre d'altres projectes en què participaran persones desocupades inscrites en els centres SERVEF d'Ocupació de la Comunitat Valenciana, que siguen perceptores d'unes altres prestacions i subsidis a la desocupació, per a la qual cosa s'aplicaran els mateixos criteris de selecció.
  
3. Una vegada tramitats els expedients, seran remesos a la Comissió de Valoració i Seguiment que, tenint en compte els criteris establits en el punt anterior, estendrà acta en què es determinaran els projectes seleccionats, així com l'import de l'ajuda que individualment s'haja proposat per a cadascun.
  
Quan l'import de la subvenció proposada siga inferior a la que apareix en la sol·licitud presentada, es podrà instar la persona beneficiària que reformule la seua sol·licitud per a ajustar els compromisos i les condicions a la subvenció que es puga atorgar.
  
4. La proposta d'atorgament serà notificada a l'entitat interessada amb la finalitat que aquesta manifeste, mitjançant un document, la conformitat amb ella. Amb la notificació de la proposta es podrà instar l'entitat interessada l'aportació de la garantia prevista en l'article 10.1 d'aquesta ordre.
  
Una vegada rebut es remetrà amb tota la resta d'actuacions a l'òrgan competent perquè dicte la resolució.
  
Article 9. Resolució d'incidències
  
1. Els òrgans competents per a resoldre les incidències que es produïsquen després de la concessió, com ara pròrrogues de terminis, modificacions justificades o qualsevol variació de les condicions particulars de la concessió, seran els directors o les directores territorials d'Ocupació, per delegació de la directora general del SERVEF.
  
2. L'entitat beneficiària haurà de comunicar a l'Àrea de Foment d'Ocupació del SERVEF corresponent, durant el termini de vigència de l'expedient, la sol·licitud o la concessió d'unes altres ajudes públiques o privades que haguera sol·licitat o obtingut per al mateix projecte o actuació que se subvenciona mitjançant la present Ordre.
  
Article 10. Liquidació de les subvencions
  
1. Es podran lliurar bestretes de les ajudes en els termes i els límits establits en el Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991. Podrà anticipar-se fins al 100% del total de la subvenció aprovada, amb l'acreditació fefaent prèvia d'estar al corrent de les seues obligacions tributàries i amb la Seguretat Social i la presentació prèvia de garantia mitjançant efectiu, valors o aval bancari posats a disposició de la Conselleria d'Economia, Hisenda i Ocupació, per l'import de la bestreta.
  
La garantia requerida en virtut d'allò que s'ha disposat per l'article 47 bis, apartat 3, lletra E, del Text Refós de la Llei d'Hisenda Pública de la Generalitat Valenciana, serà lliurada quan es realitze l'acreditació que les subvencions atorgades s'han aplicat als fins per als quals es van concedir i que aquestes han sigut justificades de conformitat. A aquestos efectes, la directora general del SERVEF expedirà el certificat que així ho acredite i resoldrà sobre l'alçament de l'aval.
  
Les entitats beneficiàries d'aquestes ajudes que acrediten haver participat com a promotores de programes gestionats pels servicis públics d'ocupació, almenys durant tres anys, podran quedar exemptes d'aportar, amb caràcter previ a la percepció de la bestreta, els avals o les garanties esmentats al paràgraf anterior.
  
2. La subvenció concedida es destinarà a finançar la despesa aprovada. Es consideraran elegibles amb les limitacions que tot seguit s'especifiquen, les despeses següents:
  
a) Despeses salarials (nòmines i assegurances socials) del personal tècnic i de suport propi o contractat específicament per al desenvolupament del projecte, amb el límit màxim de 2.100 euros mensuals per al personal tècnic i 1.500 euros per al personal de suport.
  
b) Despeses de dietes i desplaçaments d'aquest personal i de les persones demandants que participen en el pla, amb un límit del 5% del cost total aprovat del projecte.
  
c) Despeses derivades de la contractació de mitjans externs adreçats a la formació de les persones desocupades participants en el pla, així com les pòlisses d'assegurances per a la formació tècnica i pràctiques ocupacionals d'aquestes en cas necessari, que no podran superar el 5% del cost total aprovat del projecte; s'haurà d'acompanyar, en aquest cas, documentació suficient de l'acord o del contracte subscrit entre l'empresa i l'entitat promotora del projecte.
  
d) Despeses d'amortització de materials i d'equips tècnics necessaris per a impartir la formació.
  
e) Despeses generals, materials i tècnics, amb el límit del 25% del cost total del projecte. Aquestes despeses inclouen les següents:
  
- Despeses d'execució de material tècnic (guies, documentació per al participant?) i d'execució en material d'oficina.
  
- Despeses corrents: aigua, electricitat, telèfon, arrendaments, manteniment, comunicacions, neteja, etc.
  
3. El resum de despeses, d'acord amb els conceptes i els límits establits en l'apartat precedent, i les llistes de participants en el pla, es presentaran a través de l'aplicació informàtica SIDEC, que serà facilitada pel SERVEF als beneficiaris de les ajudes.
  
4. Els directors territorials d'Ocupació del SERVEF, per delegació de la directora general del SERVEF, seran els competents per al reconeixement de l'obligació i la proposta de pagament de l'ajuda concedida.
  
Article 11. Justificació de les subvencions
  
1. La presentació de justificacions haurà de fer-se per l'entitat beneficiària en el termini d'un mes des de la terminació del projecte subvencionat.
  
L'entitat haurà de presentar una llista de les persones demandants d'ocupació ateses i inserides, identificades com cal, per a realitzar les comprovacions necessàries a efectes del còmput d'inserció; una fitxa de control d'accions firmada per cada un dels desocupats participants en la qual s'acredite la seua presència en les distintes activitats del projecte; un document en imprés normalitzat firmat pel treballador i l'entitat beneficiària que acreditarà que s'ha realitzat la contractació del desocupat en els termes establits en aquesta ordre; la còpia compulsada dels contractes comunicats com cal al centre SERVEF o la còpia del contracte firmat per les parts junt amb el justificant de la comunicació telemàtica al SERVEF, i l'alta del treballador en la Seguretat Social que justifiquen el compliment d'objectius objecte de subvenció.
  
Així mateix, hauran de presentar una llista de les despeses realitzades desagregades per conceptes amb les corresponents factures o d'altres justificants de valor probatori equivalent d'acord amb allò disposat pel Reial Decret 1.496/2003, de 28 de novembre, i la resta de normativa vigent.
  
2. En tot cas, les quantitats no gastades o no justificades seran tornades, junt amb els interessos de demora corresponents des del moment del pagament de la subvenció, en el termini d'un mes des de la justificació de la subvenció.
  
3. El beneficiari haurà d'elaborar una memòria final en què es resumisquen totes les activitats realitzades en el projecte, en la qual es faça constar un informe individualitzat de la participació de cada persona desocupada en l'itinerari d'inserció
  
Article 12. Minoració i resolució de les ajudes concedides
  
1. La justificació parcial de l'ajuda concedida donarà lloc a la minoració de la subvenció.
  
2. L'incompliment pel beneficiari de qualsevol requisit, obligació, condició i la resta de circumstàncies que van donar lloc a l'atorgament de la subvenció, donarà lloc a la incoació, per l'òrgan competent, del corresponent expedient, que podrà finalitzar, si és el cas, amb la resolució de la subvenció concedida i l'obligació de reintegrar, totalment o parcialment, les ajudes percebudes i els interessos de demora des del moment del pagament de la mateixa. En la tramitació del procediment es garantirà el dret de la persona interessada a l'audiència.
  
Article 13. Seguiment i control de les ajudes
  
1. Correspondrà a la directora general del SERVEF, o a l'òrgan en què delegue, dur a terme la funció de control de les subvencions concedides, així com l'avaluació i el seguiment del present Programa, en col·laboració amb la Comissió de Valoració i Seguiment dels plans prevista en l'article 8.1 de la present Ordre.
  
2. Per a la realització d'aquestes funcions s'utilitzaran totes els mitjans que estiguen a disposició del SERVEF, fins i tot la contractació amb tercers i la col·laboració en el marc que procedisca amb la Inspecció de Treball i Seguretat Social.
  
3. La persona beneficiària estarà obligada a sotmetre's a les actuacions de control financer de la Intervenció General.
  
Article 14. Reintegrament de les subvencions
  
1. Procedirà el reintegrament total o parcial, segons els casos, de les subvencions percebudes per les entitats beneficiàries i l'exigència de l'interés de demora corresponent des del moment del pagament dels fons, en els supòsits següents:
  
a) Obtenir l'ajuda sense reunir les condicions requerides per a això.
  
b) Incompliment de la finalitat per a les quals van ser concedides.
  
c) Incompliment de l'obligació de justificar la realització de l'activitat o no fer-ho en la forma adequada.
  
d) Obstaculitzar les actuacions de seguiment i de control per les institucions facultades per a això i incomplir les obligacions d'informació de dades.
  
e) No comunicar al SERVEF l'obtenció d'ajudes o de subvencions públiques per a la mateixa finalitat, ja siguen d'origen nacional, comunitari o internacional.
  
f) Qualsevol altre incompliment de les condicions i dels requisits fixats en aquesta ordre o impostos en la resolució de concessió.
  
Article 15. Incompatibilitats
  
Les ajudes a les entitats a l'empara del pla d'ocupació previst en la present Ordre són incompatibles amb qualsevol altra ajuda de foment d'ocupació que tinga el mateix objecte.
  
DISPOSICIONS ADDICIONALS
  
Primera
  
Les ajudes regulades en la present Ordre es finançaran a càrrec del capítol IV, subprograma 322.51, «Foment de l'Ocupació», codi línia T5645, per un import màxim de 3.117.160,00 euros.
  
Segona
  
Els impresos normalitzats a què s'al·ludeix en la present Ordre es troben a disposició de les entitats sol·licitants en la direcció d'Internet «http://www.servef.es/», i en les direccions territorials d'Ocupació del SERVEF.
  
Tercera
  
En el cas que els documents exigits ja estigueren en poder de qualsevol òrgan de l'administració de la Generalitat Valenciana, la persona sol·licitant podrà acollir-se al que estableix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data, l'òrgan o la dependència a què van ser adreçats, la identificació del procediment en què estiguen i que no hagen transcorregut més de cinc anys des de l'acabament del procediment a què corresponguen. En els supòsits d'impossibilitat material d'obtenir el document, l'òrgan competent podrà requerir a la persona sol·licitant que el presente o, si no és possible, l'acreditació per uns altres mitjans dels requisits a què es refereix el document abans de la formulació de la proposta de resolució.
  
Quarta
  
Amb caràcter excepcional, el SERVEF podrà subscriure convenis de col·laboració amb les persones beneficiàries de les ajudes previstes en aquesta ordre, en els quals es fixaran les activitats que calga desenvolupar, els programes i els objectius que es perseguisquen, les ajudes que calga concedir i les altres condicions necessàries per a l'execució, de conformitat amb el que preveu la present Ordre de convocatòria.
  
DISPOSICIONS FINALS
  
Primera
  
Es faculta el director o la directora general del SERVEF per a dictar les instruccions i adoptar les mesures que considere oportunes per al desenvolupament i l'aplicació de la present Ordre, així com per a regular la intervenció dels agents socials als efectes del que disposa aquesta, per mitjà dels òrgans de participació que es determinen i es delega en ell o en ella la competència per a l'ampliació dels terminis de presentació d'instàncies i de justificacions, quan es considere aconsellable per al desenvolupament i l'execució d'aquesta ordre, com ara, amb caràcter excepcional, quan concórreguen circumstàncies degudament motivades que impossibiliten la presentació de la justificació en els terminis assenyalats.
  
Segona
  
La present ordre entrarà en vigor l'endemà de la seua publicació en el Diari Oficial de la Generalitat Valenciana.
  
Contra el present acte, que esgota la via administrativa, les persones interessades podran interposar-hi un recurs contenciós administratiu en el termini de dos mesos a comptar de l'endemà de la publicació, davant la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que estableixen els articles 10.1.a) i 46.1 de la Llei 29/1998, de 13 de juliol, reguladora de la Jurisdicció Contenciosa Administrativa o, potestativament, un recurs de reposició davant l'òrgan que ha dictat la present disposició en el termini d'un mes a comptar des de l'endemà de la publicació, de conformitat amb el que disposen els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, en la redacció de la Llei 4/1999, de 13 de gener. I això, sense perjuí de la possibilitat que les persones interessades puguen exercir, si és el cas, qualsevol altre que consideren procedent.
  
València, 23 de novembre de 2004
  
El conseller d'Economia, Hisenda i Ocupació,